b'\n_START_ARTICLE_\nPagoda \xc4\x8cauk Htat D\xc5\xbei\n_START_PARAGRAPH_\nPagoda \xc4\x8cauk Htat D\xc5\xbei je na cesti \xc5\xa0ve Gon Taing v mestni \xc4\x8detrti Tamve, severno od jezera Kandod\xc5\xbei v Jangonu v Mjanmarju._NEWLINE_Je 6-stopenjska in podobna pagodama Ngar Htat D\xc5\xbei Buda (5-stopenjska) in Koe Htat D\xc5\xbei Buda (9-stopenjska)._NEWLINE_Pagoda je znana po svojem velikem kipu slone\xc4\x8dega, na pol le\xc5\xbee\xc4\x8dega Bude. Izdelan je bil leta 1966 in nadome\xc5\xa1\xc4\x8da staro podobo, zgrajeno leta 1907, ter je delo Hpa Tareja. Prvoten kip je bil po\xc5\xa1kodovan zaradi vremenskih vplivov. Leta 1957 so ga poru\xc5\xa1ili in leta 1966 obnovili. Med prenovo je pridobil 5 metrov. Dolg je 65 metrov in visok 16 metrov. Je v \xc5\xbeelezni konstrukciji z valovito plo\xc4\x8devinasto streho iz \xc5\xa1estih plasti. Buda nosi zlato ogrinjalo, desna roka podpira zadnji del glave. Kip je okra\xc5\xa1en z zelo izrazitimi barvami: bel obraz, rde\xc4\x8de ustnice, modre sence nad o\xc4\x8dmi in rde\xc4\x8di nohti. Na podplatih ima 108 polj v rde\xc4\x8di in zlati barvi, ki vsebujejo slike, ki prikazujejo 108 lak\xc5\xa1an ali ugodnih lastnosti Bude._NEWLINE_Precej\xc5\xa1nje stro\xc5\xa1ke za gradnjo so v celoti poravnali doma\xc4\x8dini budisti in turisti. Imena donatorjev so napisana na tramovih stavbe. Budisti prihajajo izkazovat spo\xc5\xa1tovanje z denarjem, kadilom in cvetjem._NEWLINE_Podoben zelo velik le\xc5\xbee\xc4\x8d kip Bude, vendar v nekoliko druga\xc4\x8dni legi, je v pagodi \xc5\xa0vethaljaung v Bagu._NEWLINE_Okoli kipa Bude so \xc5\xa1tevilna sveti\xc5\xa1\xc4\x8da, eno za vsakega od osmih dni v tednu; v azijski astrologiji je sreda razdeljena na dva dni. Doma\xc4\x8dini molijo v sveti\xc5\xa1\xc4\x8du, ki pripada dnevu njihovega rojstva._NEWLINE_Samostani v bli\xc5\xbeini te pagode sprejmejo ve\xc4\x8d kot \xc5\xa1eststo menihov, ki \xc5\xa1tudirajo budisti\xc4\x8dna besedila s pomo\xc4\x8djo starej\xc5\xa1ih in usposobljenih menihov. Celotni stro\xc5\xa1ki vzdr\xc5\xbeevanja krijejo donacije ljudi.'